Ніна Стужынская: На жаль, гэтая тэма дасьледаваная, а тым больш прадстаўленая ў больш шырокай, публічнай прасторы вельмі і вельмі сьціпла. Я думаю, што тут яшчэ стаіць задача перад дасьледчыкамі, каб усё ж распрацаваць гэтую гісторыю, паглядзець уважліва крыніцы. Напрыклад, настаўніцы — гэта дочкі нацыі, якія не заўважныя, якія засталіся ў ценю гісторыі. А я ведаю, што крыніц дастаткова багата. Як настаўніцы працавалі ў першых беларускіх школах — гэта быў подзьвіг на самой справе. Ёсьць прыклады, што ў некаторых мясьцінах з жанчынай нават фізычна распраўляліся, яе маглі забіць за яе перакананьні, за яе адданасьць, за яе беларускасьць. Канешне, такія прыклады засталіся ў гістарычным ценю.